CELEX: 32021D0486
Language: hu
Date: 2021-02-15 00:00:00
Title: A Tanács (EU) 2021/486 határozata (2021. február 15.) a hivatalosan támogatott exporthitelekről szóló megállapodás III. mellékletében szereplő, a polgári légi járművekhez nyújtott exporthitelekről szóló ágazati megállapodás részes feleinek írásbeli eljárásában a hitel tőketörlesztésének ideiglenes elhalasztásáról szóló közös állásponttal kapcsolatban az Európai Unió nevében képviselendő álláspontról

2021.3.23.   
               
               
                  HU
               
               
                  Az Európai Unió Hivatalos Lapja
               
               
                  L 100/11
               
            
         A TANÁCS (EU) 2021/486 HATÁROZATA
         (2021. március 15.)
         a hivatalosan támogatott exporthitelekről szóló megállapodás III. mellékletében szereplő, a polgári légi járművekhez nyújtott exporthitelekről szóló ágazati megállapodás részes feleinek írásbeli eljárásában a hitel tőketörlesztésének ideiglenes elhalasztásáról szóló közös állásponttal kapcsolatban az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben a 218. cikkének (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A hivatalosan támogatott exporthitelekről szóló megállapodásban, többek között annak III. mellékletében szereplő, a polgári légi járművekhez nyújtott exporthitelekről szóló ágazati megállapodásban (a továbbiakban: a légi járművekre vonatkozó ágazati megállapodás) található iránymutatások az Unióban az 1233/2011/EU európai parlamenti és tanácsi rendelet (1) alapján alkalmazandók.
                  
               
                     (2)
                  
                  
                     A légi járművekre vonatkozó ágazati megállapodás 28. cikke szerint a közös álláspontra irányuló javaslatokat a Gazdasági Együttműködési és Fejlesztési Szervezet titkársága részére kell címezni.
                  
               
                     (3)
                  
                  
                     A Covid19-világjárvány és az ebből eredő gazdasági visszaesés jelentősen sújtotta a polgári légi közlekedési ágazatot, amelynek üzleti tevékenységét a légijármű-üzembentartók, valamint az új légi járművek és hajtóművek vevőinek rövid távú likviditási problémái fenyegetik. A mostani és a folyamatban lévő gazdasági visszaesésre tekintettel és annak hatása súlyosságának csökkentése érdekében az Uniónak javaslatot kell tennie a hitel tőketörlesztésének ideiglenes elhalasztására az új légi járművek és hajtóművek vevői számára (a továbbiakban: a közös álláspontra vonatkozó javaslat).
                  
               
                     (4)
                  
                  
                     A légi járművekre vonatkozó ágazati megállapodás 4. részének 3. szakaszával összhangban a légi járművekre vonatkozó ágazati megállapodás részes felei írásbeli eljárással határoznak a közös álláspontra vonatkozó javaslatról.
                  
               
                     (5)
                  
                  
                     A közös álláspontra vonatkozó javaslat lehetővé tenné a légi járművekre vonatkozó ágazati megállapodás 8. cikke a) pontjának 1. alpontjában meghatározott új légi járművek vevőinek, valamint a légi járművekre vonatkozó megállapodás 20. cikkének a), b) és c) pontjában meghatározott tartalék hajtóművek és tartalék alkatrészek vevőinek, hogy a megvásárolt áruk szállítását követően 12, illetve – bizonyos feltételek teljesülése esetén – 18 hónappal elhalasszák a hitel tőketörlesztését.
                  
               
                     (6)
                  
                  
                     Helyénvaló meghatározni az Unió által a légi járművekre vonatkozó ágazati megállapodás részes feleinek írásbeli eljárása során a közös álláspontra vonatkozó javaslattal kapcsolatban képviselendő álláspontot, mivel a közös álláspontra vonatkozó javaslat – amint megállapodnak róla – kötelező lesz az Unióra nézve és meghatározó módon befolyásolhatja az uniós jog, nevezetesen az 1233/2011/EU rendelet tartalmát,
                  
               ELFOGADTA EZT A HATÁROZATOT:
         
            1. cikk
            A hivatalosan támogatott exporthitelekről szóló megállapodás III. mellékletében szereplő, a polgári légi járművekhez nyújtott exporthitelekről szóló ágazati megállapodás részes feleinek írásbeli eljárásában a hitel tőketörlesztésének ideiglenes elhalasztásáról szóló közös állásponttal kapcsolatban az Unió által képviselendő álláspontnak a közös álláspontra vonatkozó javaslattervezeten kell alapulnia (*1).
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. március 15-én.
            
               
                  a Tanács részéről
               
               
                  az elnök
               
               A. P. ZACARIAS
            
         
         
            (1)  Az Európai Parlament és a Tanács 1233/2011/EU rendelete (2011. november 16.) a hivatalosan támogatott exporthitelek terén bizonyos iránymutatások alkalmazásáról, valamint a 2001/76/EK és a 2001/77/EK tanácsi határozat hatályon kívül helyezéséről (HL L 326., 2011.12.8., 45. o.).
         
            (*1)  Lásd az ST 5390/2021 dokumentumot a http://register.consilium.europa.eu oldalon.